钦定古今图书集成/明伦汇编/皇极典/第255卷 > 韩子 > 用人
## 钦定古今图书集成/明伦汇编/皇极典/第255卷 > 韩子 > 用人

闻“古之善用人者，必循天顺人而明赏罚。循天则用
力寡而功立，顺人则刑罚省而令行，明赏罚则伯夷、
盗跖不乱，如此则白黑分矣。”治国之臣，效功于国以
履位，见能于官以受职，尽力于权衡以任事。人臣皆
宜其能，胜其官，轻其任，而莫怀馀力于心，莫负兼官
之责于君，故内无伏怨之乱，外无马服之患，明君使
事不相干，故莫讼；使士不兼官，故技长；使人不同功，
故莫争讼。争讼止，技长立，则彊弱不觳力，冰炭不合
形，天下莫得相伤，治之至也。